סיבל קקילי

סיבל קקילי (בגרמנית: Sibel Kekilli, נולדה: ב-16 ביוני 1980) היא שחקנית גרמנייה. היא התפרסמה בשנת 2004 בזכות תפקידה בסרט הגרמני "עם הראש בקיר" (Gegen die Wand), עליו זכתה בפרס לולה, הפרס הגרמני היוקרתי ביותר. משנת 2011 היא ידועה גם בתור שאיי מסדרת הטלוויזיה "משחקי הכס" של רשת HBO. קקילי נולדה וגדלה בהיילברון למשפחה ממוצא טורקי-מוסלמי. הוריה הגיעו למערב גרמניה מטורקיה בשנת 1977, והיו באותו זמן בעלי דעות ליברליות, לדבריה, ולא לבשה כיסוי ראש. הוריה לא הירשו לה לסיים לימודים בגימנסיה ולכן נאלצה לסיים את בית הספר בתום כיתה י'. הייתה בעלת הציונים הטובים ביותר בבחינות הגמר. לאחר שסיימה לימודי תיכון בגיל 16, החלה עבודת התמחות במשרד ממשל מקומי, ולאחר מכן עבדה באגף לפינוי פסולת העירוני. בשנת 2002 עברה לאסן. יום אחד, כשהייתה בקניות בעיר קלן, הבחין בה מלהק סרטים, והזמין אותה לעבור אודישן לתפקיד בסרט. היא קיבלה תפקיד ראשי בסרטו של פתיח אקין, "עם הראש בקיר" (בגרמנית: Gegen die Wand), מתוך 350 מתמודדות. הסרט היה להצלחה רבה, ואף זיכה את קקילי בפרסים בכמה פסטיבלי סרטים. עם זאת, עבודות הצילום היו מאומצות עבורה, ובזמן הצילומים נאלצה לעבור אפנדקטומיה, ולאחריו עברה ניתוח אף. לאחר שהסרט יצא לאקרנים, נחשף בצהובון הגרמני בילד כי בתקופה שבין 2001-2002 כיכבה משך כחצי שנה בעשרות סרטים פורנוגרפיים תחת השם הבדוי "דילארה". הדבר גרם לשערורייה ציבורית, והוריה של קקילי ניתקו עמה מגע. כשרואיינה על זכייתה בפרס נוסף על הופעתה בסרט "עם הראש בקיר", התלוננה על ההכפשה וה"אונס" התקשורתי כלפיה. מערכת העיתון ננזפה לאחר מכן על ידי מועצת העיתונות הגרמנית על האופן שבו סיקרו את העניין. בשנת 2006 השתתפה בסרט הטורקי Eve Dönüş, בו גילמה אישה שבעלה נעצר על לא עוול בכפו. הופעתה בסרט זיכתה אותה בפרס בפסטיבל הסרטים הכתום באנטליה. באותה שנה גילמה גם את דמותה של אישה יהודייה אשר נשלחה למחנה ההשמדה אושוויץ, בסרט "הרכבת האחרונה" (Der letzte Zug) בשנת 2009 גילמה בסרט "הזרים" (Die Fremde) אישה טורקייה צעירה העוזבת את איסטנבול כדי לחזור למשפחתה בברלין. על הופעתה זכתה בשנית בפרס לולה (אשר זכתה בו גם על הופעתה בסרט "ראש בראש"). שנה לאחר מכן לוהקה לתפקיד שאיי בעיבוד הטלוויזיוני לסדרת ספרי הפנטזיה "שיר של אש ושל קרח", "משחקי הכס". ב-2011 לוהקה כשחקנית קבועה בסדרת הפשע Tatort בתפקיד החוקרת שרה ברנדט, לצדו של השחקן הראשי, אקסל מילברג. על ליהוק זה אמרה כי היא שמחה לא לשחק דמות ממוצא זר, שהיווה ליהוק סטריאוטיפי עבורה בעבר. בשנת 2018 כיכבה בסדרת הטלוויזיה הפינית "Bullets" בתור מדינה טאבורובה, טרורריסטית צ'צ'נית. קקילי מתגוררת בהמבורג. היא תומכת בארגון Terre des Femmes (בצרפתית: "כדור הארץ של הנשים"), שמטרתו להילחם באלימות נגד נשים במשפחות מוסלמיות. בדצמבר 2006, באירוע נגד אלימות במשפחה שנערך בברלין בחסות העיתון הטורקי "הורייט" (Hürriyet), אמרה קקילי ש”אני חוויתי בעצמי שאלימות פיזית ונפשית נתפסת כדבר נורמלי במשפחה מוסלמית. לצערי, אלימות שייכת לתרבות האיסלאם.”. בתגובה, הקונסול הדיפלומטי הטורקי עזב את המקום. עם הראש בקיר, Gegen die Wand‏ (2004) קשר הקבב, Kebab Connection‏ (2004) Fay Grim‏ (2006) Eve Dönüş ‏(2006) הזרים, Die Fremde‏ (2009) איזה גבר, What A Man‏ (2011) משחקי הכס (2011 - 2014) Die Männer der Emden‏ (2012) ברלין: סיפור אהבה (2019) 2004, פרס לולה בקטגוריית השחקנית הטובה על משחקה בסרט "ראש בראש". 2004, פרס במבי בקטגוריית "השחקן המפציע" הטוב ביותר על משחקה בסרט "ראש בראש". 2006, פרס תפוז הזהב בקטגוריית השחקנית הטובה על משחקה בסרט Eve Dönüş. 2010, פרס לולה בקטגוריית השחקנית הטובה על משחקה בסרט "הזָרים" (Die Fremde) 2010' פרס טרייבקה בקטגוריית השחקנית הטובה על משחקה בסרט "הזרים". מדיה וקבצים בנושא סיבל קקילי בוויקישיתוף אתר האינטרנט הרשמי של סיבל קקילי (באנגלית) סיבל קקילי, ברשת החברתית אינסטגרם סיבל קקילי, במסד הנתונים הקולנועיים IMDb (באנגלית) סיבל קקילי, באתר AllMovie (באנגלית) סיבל קקילי, באתר Rotten Tomatoes (באנגלית) סיבל קקילי, במסד הנתונים הקולנועיים KinoPoisk (ברוסית) סיבל קקילי, באתר MusicBrainz (באנגלית) ביוגרפיה של סיבל קקילי באתר יאהו הגרמני, 5 בדצמבר 2009